1.  ปัจจัยความเสี่ยง

ผลจากความผันผวนทางเศรษฐกิจที่เกิดขึ้นกับประเทศในแถบเอเชียแปซิฟิกหลายประเทศ
รวมทั้งประเทศไทยซึ่งเป็นผลต่อเนื่องจากปี 2541 ถึงแม้จะลดความรุนแรงลงไปบ้างแล้วก็ตาม
แต่ยังเป็นผลให้อัตราการเติบโตทางเศรษฐกิจ, การลงทุน, สภาวะการลงทุน,
การปล่อยสินเชื่อของธนาคาร และการว่าจ้างแรงงานฟื้นตัวขึ้นในอัตราที่ค่อนข้างช้า

1.1 ความเสี่ยงในประกอบธุรกิจ
จากผลกระทบของความผันผวนทางเศรษฐกิจส่งผลกระทบต่อการขยายตัวของตลาดน้ำอัดลมและเพิ่มการแข่งขันทางการตลาดมากขึ้น
ตลอดจนวิกฤตการณ์ราคาน้ำมันที่ปรับตัวสูงขึ้น
หากยังคงมีความต่อเนื่องอาจส่งผลกระทบต่อต้นทุนการผลิตสินค้า และค่าใช้จ่ายในการดำเนินงาน
ตลอดจนการขนส่งและการจัดจำหน่ายสินค้าสู่มือผู้บริโภค นอกจากผลกระทบข้างต้นแล้ว
นโยบายของรัฐบาลในด้านการจัดเก็บภาษี, การควบคุมราคา,
การออกกฏข้อบังคับในการทำธุรกิจและอุตสาหกรรมต่าง ๆ
ก็เป็นปัจจัยเสี่ยงอีกอันหนึ่งที่มีผลต่อต้นทุนการผลิต, การหารายได้ของบริษัทฯ
ตลอดจนการปฏิบัติตามกฏหมายธุรกิจต่าง ๆ เช่นกัน

2.  ความเสี่ยงเกี่ยวกับการผลิต
    จากการที่อุตสาหกรรมผลิตน้ำอัดลมเป็นธุรกิจที่ต้องลงทุนสูงในอุปกรณ์เครื่องจักรและโรงงานผลิต
    ซึ่งบริษัทฯจะต้องอาศัยยอดการผลิตที่ค่อนข้างสูงเพื่อถึงจุดคุ้มทุน
    และจากการที่เครื่องดื่มน้ำอัดลมเป็นสินค้าที่มีฤดูการจำหน่าย
    คือจะมียอดความต้องการสูงในช่วงฤดูร้อน
    ฝ่ายบริหารจึงจำเป็นอย่างยิ่งที่จะต้องวางแผนการผลิตและการลงทุนในอุปกรณ์และเครื่องจักรการผลิตอย่างระมัดระวัง
    มิฉะนั้นจะประสพกับภาวะกำลังการผลิตไม่เพียงพอในช่วงฤดูร้อน
    และมีกำลังผลิตเหลือเกินความต้องการในช่วงเวลาอื่น ๆ ได้

นอกจากนี้ยังมีปัจจัยที่มีผลกระทบโดยตรงต่อการวางแผนการผลิตและการลงทุนอีกปัจจัยหนึ่ง
ได้แก่การเปลี่ยนแปลงแนวโน้มความต้องการของผู้บริโภคจากการบริโภคเครื่องดื่มชนิดคืนขวด
(returnable bottles) มาเป็นเครื่องดื่มประเภทไม่คืนขวด (non-returnable bottles)
และเครื่องดื่มที่มีขนาดบรรจุมากขึ้น แนวโน้มที่เปลี่ยนแปลงไปดังกล่าวเกิดขึ้นพร้อม ๆ
กับการขยายตัวของธุรกิจค้าส่งค้าปลีกรายใหญ่ ๆ
รวมทั้งการเปลี่ยนแปลงอุปนิสัยการบริโภคเครื่องดื่ม และน้ำอัดลมจากการบริโภคในร้านอาหาร
ภัตตาคาร มาเป็นการบริโภคในครัวเรือน
การเปลี่ยนแปลงแนวโน้มดังกล่าวทำให้อัตราการเติบโตของเครื่องดื่มในบรรจุภัณฑ์ชนิดไม่ต้องคืนขวดเติบโตขึ้นอย่างรวดเร็ว
บริษัทฯจึงต้องขยายการผลิตและการลงทุนในกำลังการผลิตเครื่องดื่มในบรรจุภัณฑ์ชนิดดังกล่าวเพื่อตอบสนองความต้องการของผู้บริโภคที่เปลี่ยนไป

1.3 ความเสี่ยงด้านการบริหารและการจัดการ เนื่องจากการจัดจำหน่ายเครื่องดื่ม
และน้ำอัดลมโดยรวมยังเป็นการขายตรงให้กับลูกค้า และผู้บริโภคเป็นส่วนใหญ่
การบริการดูแลลูกค้าจะต้องอาศัยความรวดเร็ว ความสม่ำเสมอ
และการเสนอผลตอบแทนสูงสุดกับลูกค้า มิฉะนั้น
บริษัทฯอาจจะประสพปัญหาการแย่งชิงลูกค้าจากคู่แข่งขัน
การดำเนินธุรกิจชนิดนี้จึงจำต้องอาศัยเครือข่ายการจัดจำหน่ายที่มีประสิทธิภาพ
และมีพนักงานขายที่ขยันขันแข็งมีความชำนาญ และไหวพริบสูง การรักษาบุคลากรในองค์กรไว้
รวมทั้งการจูงใจให้พนักงานมีกำลังใจในการทำงาน จึงเป็นความท้าทายที่สำคัญอันหนึ่งของบริษัทฯ

นอกจากนี้ บริษัทฯยังต้องมีแผนงานที่แน่ชัด และข้อมูลที่ถูกต้อง รวดเร็ว
และเพียงพอต่อการตัดสินใจของผู้บริหาร

4.  ความเสี่ยงทางด้านการเงิน

การให้สินเชื่อและการเรียกชำระหนี้ จากประสพการณ์ของบริษัทฯ
ถึงแม้ว่าประสิทธิภาพการควบคุมสินเชื่อ และเรียกชำระหนี้ของบริษัทฯจะอยู่ในระดับสูงน่าพอใจ
แต่จากสภาพฝืดเคืองของเศรษฐกิจในปัจจุบัน
บริษัทฯยังคงมีความเสี่ยงในด้านการให้สินเชื่อและการเรียกชำระหนี้จากลูกค้าอยู่
ซึ่งบริษัทฯได้พยายามลดความเสี่ยงดังกล่าวด้วยนโยบายการให้สินเชื่อที่รัดกุม
และการติดตามเร่งรัดการชำระหนี้จากลูกหนี้อย่างสม่ำเสมอของพนักงานเก็บเงิน
และการสอดส่องควบคุมดูแลจากฝ่ายบริหาร

เสถียรภาพเงินบาท เสถียรภาพของเงินบาทและความเสี่ยงจากอัตราแลกเปลี่ยน
มีผลต่อต้นทุนของบริษัทฯ ถึงแม้จะอยู่ในขอบเขตจำกัด เนื่องจากบริษัทฯ ไม่มีเงินกู้
หรือรายการค้าที่เป็นสกุลเงินตราต่างประเทศ
นอกจากนี้การซื้อวัตถุดิบและบรรจุภัณฑ์ส่วนใหญ่ยังเป็นการซื้อจากแหล่งภายในประเทศ
ความเสี่ยงจากอัตราแลกเปลี่ยนส่วนใหญ่จึงมีขอบเขตเฉพาะการซื้ออะหลั่ยและอุปกรณ์จากต่างประเทศ